Diari Oficial de la Generalitat Valenciana


Sumari del DOGV 8368, del 24-08-2018 (2018/8039)

RESOLUCIÓ de 2 d'agost de 2018, de la Subdirecció General de Relacions Laborals, per la qual es disposa el registre i publicació del text del Conveni col·lectiu de l'empresa Smart Security, SL. (48745409551681).
-------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8368

Data del DOGV
:   24-08-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/8039


Data del document
:   02-08-2018

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Descriptors 

:   * Conselleria d'Economia Sostenible, Sectors Productius, Comerç i Treball
    * conveni col·lectiu

RESOLUCIÓ de 2 d'agost de 2018, de la Subdirecció General de Relacions Laborals, per la qual es disposa el registre i publicació del text del Conveni col·lectiu de l'empresa Smart Security, SL. (88869629938013). [2018/8039]  
Vist el text del Conveni col·lectiu de l'empresa Smart Security, SL, firmat per la comissió negociadora integrada pels representants de l'empresa i per la representació dels treballadors, i de conformitat amb allò que disposa l'article 90, apartats 2 i 3, del Reial decret legislatiu 2/2015, de 23 d'octubre, pel qual s'aprova el text refós de la Llei de l'Estatut dels Treballadors, l'article 2 del Reial decret 713/2010, de 28 de maig, sobre registre i depòsit de convenis i acords col·lectius de treball i els articles 3 i 4.3 de l'Ordre 37/2010, de 24 de setembre, per la qual es crea el Registre de la Comunitat Valenciana de Convenis i Acords Col·lectius de Treball, aquesta Subdirecció General de Relacions Laborals, d'acord amb el que estableix l'article 51.1 de l'Estatut d'Autonomia de la Comunitat Valenciana, i en el Decret 104/2017, de 21 de juliol, del Consell, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball, resol:  
  
  
Primer  
Ordenar la seua inscripció en el Registre de la Comunitat Valenciana de Convenis i Acords Col·lectius de Treball, amb notificació a la Comissió negociadora, i depòsit del text del conveni.  
  
Segon  
Disposar la seua publicació en el Diari Oficial de la Generalitat Valenciana.  
  
València, 2 d'agost de 2018.- El subdirector general de Relacions Laborals: Juan Ignacio Soler Tormo.  
  
  
Text articulat del conveni d'empresa de Smart Security, SL  
  
Reunida la comissió negociadora d'aquest conveni, composta per la part empresarial, representada per José Luís Martínez Navarro, en qualitat de gerent, i Yaiza Cabrera Úbeda, Fernando Villasana Blasco, Mihail Vaniov Mihailov, Iván Girón Pastor, José Faro Fernández i Jesús Rubio del Pozo com a representants del Sindicat Independent de la Comunitat Valenciana, aproven aquest conveni segons s'estableix:  
  
  
  
CAPÍTOL I  
Àmbit d'aplicació  
  
Article 1. Àmbit personal i funcional  
Aquest conveni obliga la direcció i tots els treballadors de l'empresa Smart Security, SL, en qualsevol dels seus centres de treball.  
  
Àmbit funcional: aquest conveni és de compliment obligatori en totes les activitats pròpies de l'empresa, les quals consisteixen en la prestació de serveis a tercers per mitjà de vigilants de seguretat en qualsevol de les categories establides.  
Àmbit personal: la normativa d'aquest conveni és d'obligada observança per a l'empresa i els treballadors de tots els centres de treball de l'empresa Smart Security, SL.  
  
Article 2. Àmbit territorial  
Aquest conveni se circumscriu a l'àmbit territorial de qualsevol dels centres de treball de l'empresa afectada per aquest conveni dins de l'àmbit de la Comunitat Valenciana.  
  
Article 3. Àmbit temporal  
L'entrada en vigor d'aquest conveni es produirà el dia 1 de gener de 2018, amb independència de la data de la publicació en el Diari Oficial de la Generalitat Valenciana, i mantindrà la vigència fins al 31 de desembre de 2022, i quedarà prorrogat íntegrament a la seua substitució per un altre del seu mateix àmbit i eficiència.  
  
Qualsevol de les parts pot sol·licitar a l'altra, abans del termini fixat en el paràgraf anterior, la revisió del conveni, preavisant almenys amb un mes d'antelació al venciment.  
Mentre duren les negociacions d'un nou conveni, continuaran aplicant-se les condicions pactades en aquest conveni d'empresa.  
  
  
  
CAPÍTOL II  
Compensació, absorció, garantia ad personam i vinculació a la totalitat  
  
Article 4. Absorció i compensació  
Les condicions pactades en aquest conveni són compensables i absorbibles, estimades en el seu conjunt i còmput anual.  
  
Article 5. Garantia ad personam  
Es respecten a títol individual o col·lectiu les condicions econòmiques i d'una altra índole que siguen més beneficioses que les establides ací i que els treballadors gaudisquen a la firma d'aquest conveni, considerades en el seu conjunt i en còmput anual.  
  
Article 6. Vinculació a la totalitat  
Les condicions pactades en aquest conveni constitueixen un tot orgànic i indivisible i als efectes de la seua aplicació seran considerades globalment.  
  
Article 7. Comissió paritària  
Es constitueix una comissió paritària del conveni que estarà formada per dos representants de cada una de les parts firmants, que poden estar acompanyades dels assessors que estimen oportú per a cada cas.  
Les funcions d'aquesta comissió paritària són les següents:  
1. Interpretació general del conveni.  
2. Seguiment del compliment del conveni.  
3. En els supòsits de conflicte col·lectiu relatiu a la interpretació o aplicació del conveni ha d'intervindre la comissió paritària amb caràcter previ al plantejament formal del conflicte, i tindran com a norma el V Acord de solució extrajudicial de conflictes col·lectius (DOGV 08.07.2010), i la possibilitat d'acudir al Tribunal d'Arbitratge Laboral en l'àmbit dels procediments no judicials (mediació o el laude arbitral) o davant de l'òrgan judicial competent.  
4. Totes les que la comissió crega oportunes.  
La comissió s'ha de reunir, després de la convocatòria prèvia de qualsevol dels components, per mitjà de comunicació fefaent (carta certificada, fax o un altre mitjà acreditatiu), almenys amb set dies d'antelació a la realització de la reunió. A la comunicació s'ha d'adjuntar un escrit on es plantege de forma clara i precisa la qüestió objecte d'interpretació.  
Perquè les reunions siguen vàlides, després de la convocatòria prèvia, hi ha d'assistir un nombre del 50 % de membres per cada una de les representacions.  
La comissió paritària ha de prendre els acords per majoria simple de vots de cada una de les representacions.  
El lloc de realització, com també la data de reunió s'ha de comunicar oportunament a la part que es vulga convocar, en els extrems de la qual han de posar-se d'acord prèviament.  
  
  
CAPÍTOL III  
Organització i direcció del treball  
  
Article 8. Principi inspirador  
L'organització del treball és facultat de la direcció de l'empresa amb subjecció a les normes d'aquest conveni i la legislació laboral vigent en cada moment.  
Comprén les normes següents:  
a) La determinació i l'exigència d'una activitat i un rendiment a cada treballador.  
b) L'adjudicació a cada treballador del nombre d'elements o de la tasca necessària corresponent al rendiment mínim exigible.  
c) La fixació de normes de treball que garantisquen l'òptima realització i la seguretat dels serveis propis de l'activitat, i l'establiment del quadre de premis i sancions adequats al compliment o incompliment d'aquestes normes.  
d) L'exigència d'atenció, prudència, pulcritud, vigilància en robes, efectes, útils, armes, vehicles i la resta d'elements que componen l'equip personal, com també de les altres instal·lacions i béns anàlegs de l'empresa i els seus clients.  
e) La mobilitat i la redistribució del personal de l'empresa, típiques de l'activitat, per mitjà de l'establiment dels canvis de llocs de treball, desplaçaments i trasllat que exigisquen les necessitats de l'organització de la producció, d'acord amb les condicions pactades en aquest conveni.  
  
f) La fixació d'una fórmula de càlcul de la retribució de forma senzilla, de manera que els treballadors puguen fàcilment comprendre-la, fins i tot els casos en què s'aplique un sistema de remuneració amb incentius o primes.  
g) La realització de les modificacions en els mètodes de treball, distribucions de personal, canvi de funcions, qualificació professional, retribucions, siguen amb incentius o sense, quantitat i qualitat de treball, raonablement exigibles.  
h) Les normes d'organització de treball s'han de mantindre fins que no hi haja resolució del conflicte, tant individual com col·lectiu, per part de l'autoritat competent.  
  
  
CAPÍTOL IV  
Prestació del treball  
  
Article 9. Ingrés i contractació  
És de lliure valoració per part de l'empresa l'elecció de les persones que seran contractades per a exercir els seus serveis en aquesta, sense perjudici que posteriorment s'acorden distints criteris d'elecció entre les empreses i la representació dels treballadors.  
  
Article 10. Contractes eventuals  
La duració dels contractes eventuals per circumstàncies de la producció o els contractes eventuals d'obra o servei serà, durant la vigència d'aquest conveni, del màxim que permeta la legislació vigent.  
  
Article 11. Confidencialitat de la prestació laboral  
Es fa especialment exigible als treballadors subjectes a aquest conveni que mantinguen amb especial rigor i prudència els secrets relatius a l'explotació de l'activitat de les empreses, atés el caràcter confidencial de la prestació dels serveis.  
  
Article 12. Formació  
Ateses les característiques especials que concorren en l'activitat de les empreses, i a fi de mantindre permanentment capacitats els seus treballadors per al compliment responsable i correcte de les obligacions del servei, tot el personal operatiu està obligat a assistir als cursos, pràctiques d'ensinistrament, entrenament i la resta d'activitats formatives de caràcter professional que estipule la legislació vigent, dins de la jornada.  
  
  
Article 13. Període de prova  
Durant el període de prova el treballador té els drets i les obligacions corresponents a la seua categoria professional i al lloc de treball que exercisca com si fora de plantilla, excepte els derivats de la resolució laboral, que pot produir-se a instància de qualsevol de les parts durant el seu transcurs.  
El període de prova no pot excedir els terminis següents:  
Personal directiu i titulat: 6 mesos  
Personal administratiu: 3 mesos  
Personal de comandaments intermedis: 3 mesos  
Personal operatiu: 2 mesos  
  
Article 14. Reconeixement mèdic  
L'empresa ha de posar a disposició dels empleats, després del consentiment previ d'aquests, un examen mèdic a l'inici de la contractació i altres reconeixements que calguen. D'aquest caràcter voluntari per part del treballador només se n'exceptuen, amb un informe previ dels representants dels treballadors, els supòsits en què la realització dels reconeixements siga imprescindible per a avaluar l'efecte de les condicions de treball sobre la salut dels treballadors, o quan així estiga establit per una disposició legal en relació amb la protecció de riscos específics i activitats d'especial perillositat.  
S'ha de lliurar a tots els treballadors una còpia del reconeixement mèdic a què es fa referència en el paràgraf anterior.  
  
Article 15. Lloc de treball  
Ateses les especials circumstàncies en què es realitzen habitualment els serveis de seguretat i vigilància, la mobilitat del personal està determinada per les facultats de decisió de l'empresa, amb respecte sempre a la legalitat vigent, la qual distribuirà el seu personal entre els diversos llocs de treball de la manera més racional i adequada als fins productius, dins d'una mateixa localitat.  
Amb aquest efecte, s'entén per localitat tant el municipi on habitualment presta els seus serveis o per al qual haja sigut contractat, com les concentracions urbanes o industrials que s'agrupen al voltant d'aquest i que formen amb aquest una macroconcentració urbana o industrial, encara que administrativament siguen municipis distints.  
Els treballs realitzats dins de la zona definida com a localitat no donen lloc a dietes per a cap dels treballadors de les empreses incloses en l'àmbit d'aplicació d'aquest conveni col·lectiu.  
  
Article 16. Desplaçaments  
Quan un treballador haja de desplaçar-se per necessitat del servei fora de la localitat, entesa en els termes de l'article 15, tindrà dret a percebre dietes, llevat que aquest desplaçament no tinga perjudicis econòmics per al treballador.  
Si el desplaçament es realitza en un vehicle particular del treballador, s'ha de pagar durant els anys de durada del conveni a raó de 0,27 euros / quilòmetre.  
L'import de les dietes acordades en aquest conveni és:  
  
2018  
10,21 Quan el treballador haja de fer un menjar fora de la seua localitat.  
18,77 Quan el treballador haja de fer dos menjars fora de la seua localitat.  
16,96 Quan el treballador haja de pernoctar o desdejunar-se.  
34.45 Quan el treballador haja de pernoctar fora de la seua localitat i realitzar dos menjars. Si el desplaçament és superior a set dies, l'import de la dieta completa serà de 27,22 euros a partir del vuité dia.  
  
  
Per a l'any 2019 i successius les dietes tindran un increment equivalent al de l??IPC real de l'any anterior.  
  
Article 17. Jornada de treball  
La jornada de treball és de 1.782 hores de treball efectiu en còmput anual, amb els descansos que estableix l'Estatut dels Treballadors. Aquesta jornada anual s'ha de computar a raó de 162 hores mensuals de mitjana.  
  
Article 18. Hores extraordinàries  
Tenen la consideració d'hores extraordinàries aquelles que, considerades en el seu conjunt diari, setmanal o anual excedisquen de la jornada pactada en aquest conveni i d'acord amb el calendari establit.  
Durant l'any 18 regeixen els imports següents:  
  
  
Valor hores extraordinàries 2018  
  
Categoria Laborals Festius  
Personal administratiu  
Cap de primera 10,29 11,15  
Cap de segona 9,43 10,29  
Oficial de primera 8,14 9,00  
Oficial de segona 7,50 8,36  
Auxiliar 6,86 7,72  
Telefonista 5,78 6,64  
Aspirant administratiu 5,78 6,64  
Personal mecànic instal·lador  
Instal·lador de primera 6,43 7,29  
Instal·lador de segona 6,00 6,86  
Aprenent 5,78 6,64  
Comercials   
Comercial 8,61 9,47  
Executiu de vendes 10,29 11,15  
Cap de vendes 11,14 12,00  
Caps intermedis  
Cap de vigilància de serveis 11,14 12,00  
Inspector 8,57 9,43  
Encarregat general 11,14 12,00  
Personal operatiu  
Vig. seg. cond. blind. 8,57 9,43  
Vig. seg. transport 8,57 9,43  
Vig. seg. explosius 1a 8,57 9,43  
Vig. seg. explosius 2a 7,71 8,57  
Vig. seg. explosius 3a 6,86 7,72  
Vig. seg. amb arma 1a 7,71 8,57  
Vig. seg. amb arma 2a 6,86 7,72  
Vig. seg. amb arma 3a 6,00 6,86  
Vig. seg. sense arma 1a 7,71 8.57  
Vig. seg. sense arma 2a 6,86 7,72  
Vig. seg. sense arma 3a 6,00 6,86  
Op. central rec. d'alarmes 5,78 6,64  
Personal auxiliar  
Auxiliar de serveis 5,78 6,64  
Conductor 5,78 6,64  
Ordenança 5,78 6,64  
Magatzemista 5,78 6,64  
Grum 5,78 6,64  
Netejador 5,78 6,64  
  
  
El valor assignat a les denominades en la taula «hores festives» és aplicable a les hores extraordinàries que es realitzen en els dies de descans del treballador.  
En els anys següents de vigència d'aquest conveni (2019, 2020, 2021 i 2022) aquests imports s'incrementaran en el mateix percentatge que experimente l'IPC en els anys indicats.  
No obstant això, l'empresa pot optar per compensar les hores extraordinàries per temps equivalents de descans retribuït durant el transcurs del mateix any.  
  
  
Article 19. Descans setmanal  
El treballador té dret a un descans setmanal mínim, acumulable per períodes de fins a 14 dies, d'un dia i mig ininterromput, i en el cas de menors de díhuit anys, el descans setmanal ha de ser com a mínim de dos dies ininterromputs.  
  
Article 20. Vacacions  
Els treballadors tenen dret a unes vacacions anuals retribuïdes de 30 dies naturals.  
S'establirà un torn rotatori de vacacions per acord entre l'empresa i els treballadors. El quadre de vacacions ha d'establir-se almenys amb dos mesos d'anterioritat al gaudi de les vacances.  
El gaudi de les vacacions s'ha de fer en dos períodes de 15 dies naturals.  
Quan el treballador cesse en l'empresa, tindrà dret a la percepció de la part proporcional que li corresponga de les vacacions meritades, si no les ha gaudides.  
  
Article 21. Llicències  
Els treballadors regits per aquest conveni tenen dret al gaudi de llicències retribuïdes en els casos i amb la durada que a continuació s'indiquen, en dies naturals:  
a) Matrimoni del treballador, dèsset dies; a més, el treballador pot gaudir continuadament la llicència de matrimoni i la vacació anual, sempre que ho sol·licite a l'empresa amb una antelació mínima de dos mesos.  
b) Durant dos dies, que poden ampliar-se fins a quatre màxim quan el treballador necessite realitzar un desplaçament a aquest efecte fora de la província, en els casos de naixement de fill/a o de malaltia greu o defunció de cònjuge, fill, pare, mare, néts, iaios o germans d'un o altre cònjuge, com també els tràmits per a l'adopció.  
  
c) Durant un mínim de dos dies per a trasllat del seu domicili.  
d) Pel temps indispensable per al compliment d'un deure inexcusable de caràcter públic i personal d'acord amb la legislació que a aquest efecte hi haja, incloent-hi en aquest temps el que corresponga a l'invertit en denúncies derivades del compliment del servei.  
e) Pel temps establit per a gaudir dels drets educatius generals i de la formació professional, en els supòsits i en la forma regulats per l'Estatut dels Treballadors.  
f) Pel matrimoni de pares, fills, germans, néts d'un o altre cònjuge, i amb la justificació prèvia, tenen dret a un dia de llicències per a assistir a la boda, ampliable a tres dies per desplaçament.  
g) Per bateig d'un fill o nét, té dret a un dia per a assistir al bateig.  
  
h) Un dia de permís per la Primera Comunió d'un fill o nét.  
i) Per cita de metge especialista de l'INSALUD o organisme oficial de salut equivalent de les comunitats autònomes, tres hores de permís com a màxim, sempre que el justificant siga lliurat a l'empresa en un termini màxim de 24 hores.  
j) Permís retribuït d'un dia per assumptes propis. Entrarà en vigor l'1 de gener de l'any 2018 i estarà subjecte a les condicions següents:  
No podrà utilitzar-se durant els períodes de màxima activitat, compresos entre el 15 de desembre i el 15 de gener de l'any següent, durant el període del diumenge de Rams al dilluns de Pasqua, ambdós inclosos, ni durant el període vacacional dels mesos de juliol i agost, excepte autorització de l'empresa.  
Aquest dret no pot ser exercit en el mateix dia de manera simultània per més del 5 % de la plantilla del centre de treball a què pertanga el treballador.  
k) Pel temps indispensable per a la realització d'exàmens prenatals i tècniques de preparació al part que han de realitzar-se dins de la jornada de treball.  
  
Article 22. Excedències  
Poden ser de dues classes: voluntàries i especials.  
L'excedència voluntària és la que pot concedir l'empresa per a l'atenció de motius particulars del treballador. Per a la concessió d'aquesta excedència és indispensable haver assolit en l'empresa una antiguitat mínima d'un any. L'excedència pot concedir-se per un mínim de sis mesos i un màxim de cinc anys. El temps d'excedència no computa a cap efecte.  
El treballador excedent que sol·licite el reingrés en l'empresa ha de fer-ho per escrit i almenys amb un mes d'antelació a la data de l'ingrés.  
  
L'ingrés està condicionat al fet que hi haja una vacant de la seua categoria. Si hi ha una altra vacant que no siga de la seua categoria i puga ocupar-la, ho farà amb el salari de l'ocupada i fins que es produïsca una vacant en la categoria que tenia quan va eixir d'excedència.  
Són excedències especials les següents:  
a) Nomenament per a càrrec públic i per la duració d'aquest.  
b) Prestació de servei militar obligatori o règim equivalent.  
c) En el cas de pèrdua, sostracció o retirada de la llicència, guia, arma, títol i fins a l'obtenció d'aquest.  
d) La retirada temporal del permís de conduir, si és conductor.  
La reincorporació dels excedents especials als seus llocs de treball ha de produir-se en el termini de 30 dies des del moment que desapareguen les causes que en van motivar l'excedència, excepte els casos del servei militar, que serà de dos mesos, i en els supòsits c i d, en els quals la incorporació ha de produir-se en el termini de dos dies.  
  
Article 23. Seguretat i salut  
S'han d'observar rigorosament les normes sobre aquesta matèria, d'acord amb la Llei 31/1995 i les disposicions concordants.  
L'empresa ha de proporcionar als delegats de prevenció un curs de formació suficient, relacionat amb l'exercici de les seues funcions en aquesta matèria, de 40 hores de duració.  
  
Article 24. Extinció del contracte de treball  
Els treballadors que decidisquen unilateralment posar fi a la relació laboral han de preavisar la direcció de l'empresa amb una antelació mínima de 15 dies hàbils. L'incompliment d'aquest preavís comporta la pèrdua del salari corresponent a la part proporcional del període.  
  
  
  
CAPÍTOL V  
Faltes i sancions  
  
Article 25. Faltes  
Les accions o omissions punibles en què incórreguen els treballadors es classifiquen, segons la importància, les reincidències i la intenció, en lleus, greus i molt greus.  
En l'aplicació de les sancions s'han de tindre en compte i s'han de valorar les circumstàncies personals del treballador, el seu nivell cultural, la transcendència del dany i el grau de reiteració o reincidència.  
  
Article 26. Són faltes lleus  
1. Fins a quatre faltes de puntualitat, amb retard superior a cinc minuts i inferior a quinze, dins del període d'un mes.  
2. Abandonar el lloc de treball sense causa justificada o el servei durant un temps breu durant la jornada. Si es causa, com a conseqüència d'aquest abandó, un perjudici de consideració a l'empresa, companys de treball, clients o personal de l'empresa, o és causa d'un accident, la falta pot revestir la consideració de greu o molt greu.  
3. No notificar, amb caràcter previ, l'absència del treball i no justificar, dins de les vint-i-quatre hores següents, llevat que es prove la impossibilitat d'haver-ho fet, la raó que ho ha motivat.  
4. Els descuits i distraccions en la realització del treball o en l'atenció i la conservació de les màquines, estris, armes, ferramentes o instal·lacions pròpies dels clients. Quan l'incompliment d'aquest punt origine conseqüències de gravetat en la realització del servei, la falta pot considerar-se greu o molt greu.  
5. La inobservança de les ordres de servei, com també la desobediència als comandaments, tot això en matèria lleu.  
6. Les faltes de respecte i de consideració de caràcter lleu als subordinats, companys, caps, personal i públic, com també la discussió amb aquests dins de la jornada de treball i usar paraules malsonants i indecoroses amb aquests.  
7. La falta de condícia i neteja personal i dels uniformes, equips, armes, etc., de manera ocasional.  
8. No comunicar a l'empresa els canvis de residència i domicili i la resta de circumstàncies que afecten la seua activitat laboral.  
9. No atendre el públic amb la correcció i diligència degudes.  
10. Excedir-se en les seues atribucions o entremetre's en els serveis peculiars d'un altre treballador, quan el cas no constituïsca una falta greu.  
  
Article 27. Són faltes greus  
1. El fet de cometre tres faltes lleus en el període d'un trimestre, excepte en la puntualitat, encara que siguen de distinta naturalesa, sempre que hi haja hagut sanció comunicada per escrit.  
2. Més de quatre faltes de puntualitat en l'assistència al treball en el període d'un mes superior als deu minuts o fins a quatre faltes superiors a quinze minuts cada una.  
3. La falta d'assistència al treball d'un dia en el període d'un mes, sense causa justificada. Serà molt greu si, de resultes de l'absència, es causa un perjudici greu a l'empresa.  
4. La desobediència greu als superiors en matèria de treball i la rèplica descortesa als companys, superiors o públic. Si implica un crebant manifest a la disciplina o si se'n deriva un perjudici notori per a l'empresa, companys de treball o públic, es considerarà molt greu.  
5. La suplantació de la personalitat d'un company en fitxar o firmar. Se sancionarà tant la persona a la qual fitxa com la persona que fitxa en comptes de l'altra.  
6. La voluntària disminució de l'activitat habitual i la negligència i desídia en el treball que afecte la bona marxa del servei.  
7. La simulació de malaltia o accident i no aportar el comunicat de baixa oficial dins de les quaranta-huit hores següents a l'emissió d'aquest, llevat que es prove la impossibilitat de fer-ho.  
8. L'ús de temps, uniformes, materials, útils, armes o màquines en qüestions alienes al treball o en benefici propi.  
9. L'ús, sense estar de servei, de les insígnies del càrrec o l'ostentació innecessària d'aquests.  
10. El fet de fer desaparéixer uniformes i segells, tant de l'empresa com de clients d'aquesta, com també causar accidents per dol, negligència o imprudència inexcusable.  
11. Portar els registres, documentació, quaderns o qualsevol classe d'anotacions oficials i escrits que reglamentàriament han de tindre, sense les formalitats degudes i cometent faltes que, per la seua gravetat o transcendència, meresquen un correctiu especial. I, si té una especial rellevància, tindran la consideració de molt greus.  
12. La negativa a la utilització o falta d'ús de qualsevol dels equips de protecció individual que l'empresa pose a disposició del treballador.  
  
  
Article 28. Són faltes molt greus  
1. La reincidència en la comissió d'una falta greu en el període de sis mesos, encara que siga de distinta naturalesa, sempre que hi haja hagut sanció.  
2. Més de dotze faltes no justificades de puntualitat comeses en el període de sis mesos o trenta en un any, encara que hagen sigut sancionades independentment.  
3. Tres o més faltes injustificades al treball en el període d'un mes; més de sis en el període de quatre mesos o més de dotze en el període d'un any, sempre que hagen sigut sancionades independentment.  
4. La falsedat, la deslleialtat, el frau, l'abús de confiança i el furt o robatori, tant a companys de treball com a l'empresa o a tercers relacionats amb el servei durant l'exercici de les seues tasques o fora d'aquestes.  
5. El fet de realitzar treballs per compte propi o alié estant en situació d'incapacitat laboral transitòria, com també realitzar manipulacions o falsedats per a prolongar aquella situació.  
6. La continuada i habitual falta de condícia i neteja de tal índole que produïsca queixes justificades de superiors, companys de treball o tercers.  
7. L'embriaguesa habitual o toxicomania, si repercuteixen negativament en el treball.  
8. La violació del secret de correspondència o de documentació de l'empresa o de les persones en els locals i les instal·lacions de la qual es realitze la prestació dels serveis i no guardar la deguda discreció o el natural sigil dels assumptes i serveis dels quals per la missió de la seua comesa hagen de ser assabentats.  
9. Els maltractaments de paraula o d'obra, o la falta greu de respecte i consideració a les persones dels seus superiors, companys, personal a càrrec seu o qualsevol altra persona que es trobe en els locals o instal·lacions en els quals realitze la seua activitat, si els hi ha.  
10. La participació directa o indirecta en la comissió d'un delicte o falta definits com a tals en les lleis penals i la retirada del títol o la llicència d'armes per als vigilants de seguretat.  
11. L'abandó del treball en llocs de responsabilitat una vegada presa possessió d'aquests i la inhibició o passivitat en la prestació del treball, amb una menció especial al fet de dormir durant la prestació del servei.  
  
12. La disminució voluntària i continuada del rendiment.  
13. Originar baralles i bregues amb els companys de treball o amb les persones o els empleats per als quals presten els seus serveis.  
14. La comissió d'actes immorals en el lloc de treball o en els locals de l'empresa dins de la jornada laboral.  
15. L'abús d'autoritat.  
16. La competència il·lícita per dedicar-se dins o fora de la jornada laboral a exercir per compte propi idèntica activitat que l'empresa o dedicar-se a ocupacions particulars que estiguen en oberta pugna amb el servei.  
17. Entregar-se a jocs o distraccions greus durant la jornada de treball.  
18. Exigir o demanar pels seus serveis remuneració o premis a tercers, siga quina siga la forma o el pretext que s'use per a la donació.  
  
19. La imprudència en acte de servei. Si implica risc d'accidents per a ell o per a companys o personal i públic, o perill d'avaries per a les instal·lacions.  
20. L'incompliment de les normes sobre prevenció de riscos laborals, quan siguen causants d'un accident laboral greu o produïsquen danys a l'empresa.  
21. La no acreditació documental de les situacions de malaltia dins del termini de cinc dies des que es va produir la contingència, i això amb independència que haja existit notificació verbal.  
22. L'abandó, sense causa justificada, del treball.  
23. El fet de fer desaparéixer, inutilitzar o causar desperfectes en armes, màquines, instal·lacions, edificis, efectes, documents, etc., tant de l'empresa com de clients, com també causar accidents per dol, negligència o imprudència inexcusable.  
24. Iniciar o continuar qualsevol discussió, rivalitat, pretesa superioritat, exigències en el mode de prestar-se els serveis, etc., amb funcionaris de la Policia.  
  
Article 29. Sancions  
1. Per falta lleu:  
a) Amonestació verbal  
b) Amonestació escrita  
2. Per la falta greu:  
a) Amonestació pública  
b) Suspensió d'ocupació i sou d'un a quinze dies  
c) Inhabilitació per a l'ascens durant un any  
3. Per falta molt greu:  
a) Suspensió d'ocupació i sou de setze dies a dos mesos  
b) Inhabilitació per a l'ascens durant tres anys  
c) Acomiadament  
Per a imposar les sancions anteriors cal ajustar-se al que disposa la legislació vigent.  
  
Article 30. Prescripció  
La facultat de les empreses per a imposar sancions, que ha d'exercir-se sempre per escrit excepte amonestació verbal, escrit del qual la persona sancionada ha de rebre el justificant de recepció i l'ha de firmar, o en el seu lloc, dos testimonis, si s'hi nega, prescriu en les faltes lleus als deu dies; en les greus, als vint dies, i en les molt greus, als seixanta dies, a partir de la data en què l'empresa va tindre coneixement de la comissió i, en tot cas, als sis mesos d'haver-se comés.  
  
  
CAPÍTOL VI  
Classificació  
  
Article 31. Classificació  
Aquesta classificació del personal és merament enunciativa i no comporta l'obligació de tindre cobertes totes les places i categories previstes si les necessitats del servei no ho requereixen.  
No són, així mateix exhaustives les distintes comeses assignades a cada categoria o especialitat, perquè tot treballador inclòs en l'àmbit funcional d'aquest conveni col·lectiu està obligat a efectuar tots els treballs i les operacions que li ordenen els seus superiors dins de les generals comeses de la seua competència i sense detriment de la seua dignitat professional.  
El personal s'ha de classificar per raó de les seues funcions, en els grups que a continuació s'indiquen:  
  
I. Personal directiu:  
Director general tècnic  
Director comercial  
Director de personal  
Director de seguretat  
Cap de relacions laborals  
Cap de seguretat  
Titulat mitjà  
Consultor de seguretat  
  
II. Personal administratiu:  
Cap de primera  
Cap de segona  
Oficial de primera  
Oficial de segona  
Auxiliar  
Telefonista  
Aspirant administratiu  
  
III. Personal mecànic instal·lador:  
Instal·lador de primera  
Instal·lador de segona  
Aprenent  
  
IV. Comercials:  
Comercial  
Executiu de vendes  
Cap de vendes  
  
V. Comandaments intermedis:  
Cap vigilància de serveis  
Inspector  
Encarregat general  
  
VI. Personal operatiu:  
Vig. seg. cond. blind.  
Vig. seg. transport  
Vig. seg. explosius de primera  
Vig. seg. explosius de segona  
Vig. seg. explosius de tercera  
Vig. seg. amb arma de primera  
Vig. seg. amb arma de segona  
Vig. seg. amb arma de tercera  
Vig. seg. sense arma de primera  
Vig. seg. sense arma de segona  
Vig. seg. sense arma de tercera  
Operador de la central receptora d'alarmes  
  
VII. Personal auxiliar:  
Auxiliar de serveis  
conductor  
ordenança  
Magatzemista  
Grum  
Netejador  
  
Article 32. Funcions  
Personal directiu  
Són aquells que assumeixen les seues respectives àrees amb la responsabilitat corresponent i sota les instruccions del representant legal de l'empresa.  
  
  
Personal administratiu  
Cap de primera. És l'empleat al càrrec del qual està l'àrea d'administració de l'empresa.  
Cap de segona. És l'empleat al càrrec del qual està l'àrea d'administració de l'empresa, depenent del cap de primera, si n'hi ha.  
Oficial administratiu de primera. És l'empleat encarregat d'una unitat o secció administrativa depenent del cap administratiu o de la persona designada per l'empresa que realitza tasques comptables i administratives amb coneixement generals.  
Oficial administratiu de segona. És l'empleat que amb la deguda responsabilitat, i sota les instruccions del supervisor o la persona designada per l'empresa, realitza tasques comptables i administratives de l'empresa amb coneixement generals.  
Auxiliar. És l'empleat que realitza tasques administratives simples.  
  
Telefonista. És l'empleat que té com principal funció estar a l'atenció i servei de la centraleta telefònica, i pot realitzar, al seu torn, tasques administratives.  
Aspirant. És l'empleat en formació administrativa que realitza funcions sota la supervisió de la persona designada per l'empresa.  
  
Personal mecànic instal·lador  
Instal·lador de primera. És l'operari que, amb total coneixement de l'ofici, realitza totes i cadascuna de les tasques pròpies de l'ofici, com són la instal·lació, el muntatge i la reparació de les centrals d'alarma i treballs semblants.  
Instal·lador de segona. És l'operari que, sota les instruccions convenients, realitza les tasques pròpies d'instal·lació, muntatge i reparació de les centrals d'alarma.  
Aprenent. És l'operari que, sota les instruccions convenients, realitza tasques de suport als instal·ladors.  
  
Comercials  
Comercial. És l'empleat afecte al representant de vendes i realitza les funcions de promoció i venda dels serveis de l'empresa.  
Executiu de vendes. És l'empleat que realitza les funcions de promoció i venda dels serveis de l'empresa.  
Cap de vendes. És l'empleat cap de l'àrea comercial sota la direcció de l'empresa.  
  
Comandaments intermedis  
Cap de vigilància de serveis. És el responsable directe de planificar, controlar i dirigir els serveis prestats per l'empresa.  
Inspector. És l'empleat que, a les ordres de l'encarregat general, verifica i controla l'exacte compliment dels treballs dels vigilants i operaris en les seues distintes funcions.  
Encarregat general. És l'empleat que, procedent o no del grup operatiu, i per les seues condicions humanes, públiques i professionals, amb plena responsabilitat i a les immediates ordres dels seus superiors, d'una forma més pràctica que teòrica, cuida i és responsable de l'ordre, la disciplina, la vigilància, la distribució i l'assignació del treball, i exerceix les funcions específiques que li són delegades, amb control general de tots els inspectors o supervisors, sobre el comportament dels seus empleats per a la seua gratificació, promoció o sanció en l'àmbit laboral. Pot ser encarregat de vigilància, de trànsit, de serveis, etc.  
  
Personal operatiu  
Vigilant de seguretat conductor de blindats. És el vigilant de seguretat que, estant en possessió del permís de conduir adequat, i amb coneixements mecànics elementals en automòbils, efectua les funcions següents:  
a) Condueix vehicles blindats.  
b) Cuida del manteniment i la conservació dels vehicles blindats. Així mateix, té cura de les tasques de neteja d'aquests dins de les instal·lacions adequades de l'empresa i amb els mitjans adequats o, a falta d'això, en instal·lacions de l'exterior.  
c) Dona, si se li exigeix, l'informe diari i per escrit del trajecte efectuat, de l'estat de l'automòbil i dels consums d'aquest.  
d) Comprova els nivells de l'aigua i oli del vehicle i els complementa, si cal.  
e) Revisa diàriament els depòsits de líquid de frens i d'embragatge, i notifica les pèrdues observades.  
f) Revisa els nivells d'oli motor.  
g) Cuida el manteniment dels pneumàtics del vehicle i en revisa la pressió una vegada a la setmana.  
Pel fet de tindre la categoria i qualitat de vigilant de seguretat, realitza les tasques pròpies d'aquest en la mesura que siguen compatibles amb la conducció del vehicle blindat.  
Vigilant de seguretat de transport. És el vigilant que, amb les atribucions del seu càrrec, efectua la seua tasca en el servei de transport i custòdia de béns i valors, i es fa responsable, en l'àmbit de la facturació, d'aquests valors quan se li assigne, i ha d'efectuar la tasca de càrrega i descàrrega d'aquests i col·laborar amb el vigilant de seguretat conductor en les tasques de manteniment i neteja del vehicle dins de la seua jornada laboral. La càrrega i descàrrega s'ha de fer de manera que els vigilants tinguen en tot moment la llibertat de moviment necessària per a utilitzar l'arma reglamentària. El pes que ha de suportar d'una sola vegada no pot excedir de 15 quilograms.  
Vigilant d'explosius. És aquell treballador amb aptituds psicofísiques necessàries i instrucció suficient, sense antecedents penals i bona conducta i que, reunint tots els requisits que li exigisca la legislació vigent, realitze les tasques que aquesta descriu.  
Vigilant de seguretat. És aquell treballador amb les aptituds psicofísiques necessàries i instrucció suficient, sense antecedents penals i bona conducta i que, reunint tots els requisits que exigeix la legislació vigent, realitza les tasques que aquesta descriu.  
Els vigilants d'explosius i els vigilants de seguretat es classifiquen en els grups següents:  
Vigilant de primera. És aquell vigilant de seguretat que, amb un mínim d'antiguitat en l'empresa de tres anys i sense que conste cap sanció en la seua cartilla professional, sobreïx en el compliment de les seues obligacions i ha sigut distingit almenys en una ocasió amb alguna menció honorífica concedida d'ofici o a iniciativa de particulars, de les empreses a què pertanga el personal o d'altres entitats relacionades amb la seguretat privada.  
Vigilant de segona. És aquell vigilant de seguretat que, amb un mínim d'antiguitat en l'empresa de tres anys i no constant cap sanció en la seua cartilla professional, ha efectuat de forma satisfactòria i regular la seua trajectòria professional i ha demostrat aptituds suficients i una sobrada diligència.  
Vigilant de tercera. És el vigilant de seguretat d'ingrés.  
Operador de central receptora d'alarmes. És el treballador que maneja els equips electrònics per al tractament de la informació i interpreta i efectua les instruccions i les ordres per a la seua explotació.  
  
Personal auxiliar  
Auxiliar de serveis. És el treballador que realitza tasques diferents però auxiliars a aquelles definides com a pròpies del vigilant de seguretat.  
Conductor. És aquell treballador que, estant en possessió del permís de conduir adequat al vehicle que ha d'utilitzar, exerceix les funcions de missatgeria, transport de material o de personal.  
Ordenança. És el treballador major de vint anys al qual, amb coneixements elementals i responsabilitat, se li encomanen encàrrecs, cobraments, pagaments, recepció i lliurament de la correspondència i documents, i pot realitzar en oficines tasques d'índole elemental per ordre específica dels seus superiors.  
Magatzemista. És el personal subaltern encarregat de facilitar les comandes del magatzem al personal, i en porta el control de les existències.  
Grum. És el subaltern menor de vint anys que realitza encàrrecs, repartiments de correspondència i documents i altres treballs de caràcter elemental.  
Netejador. És el treballador major d'edat que s'ocupa de la neteja i el manteniment de les instal·lacions del centre i dependències de l'empresa.  
  
  
CAPÍTOL VII  
Règim salarial i bestretes  
  
Article 33. Salaris  
Les retribucions del personal comprés en l'àmbit d'aplicació d'aquest conveni estaran constituïdes pel salari base i els complements d'aquest i, en tot moment, corresponent a la jornada de treball normal, d'acord amb les taules salarials aplicables durant l'any 2018 i que s'hi adjunten com a annex.  
El pagament del salari s'efectuarà per mesos vençuts i d'acord amb la normativa vigent.  
  
Article 34. Bestretes  
El treballador pot percebre bestretes a compte pel treball realitzat, sense que puguen excedir del noranta per cent de l'import del seu salari.  
  
  
Article 35. Complements de llocs de treball  
a) Plus de perillositat: el personal operatiu i de comandaments intermedis que, per una especial comesa de la seua funció estiga obligat per disposició legal a portar una arma de foc, percebrà mensualment per aquest concepte el complement salarial assenyalat en l'annex.  
b) Plus de vehicle blindat: es pagarà als vigilants de seguretat de transports blindats i als vigilants jurats conductors en atenció a les funcions típiques de la seua categoria.  
c) Plus transport: s'estableix com a compensació a les despeses de desplaçament del treballador des de la seua residència a l'empresa i al revés.  
d) Plus de manteniment de vestuari: s'estableix com a compensació de despeses que obligatòriament anirà a càrrec del treballador, per la neteja i la conservació de vestuari, el calçat, corretjams, i la resta de peces que componen la seua uniformitat, i es considera a aquest efecte com a indemnització per desgast d'eines i ferramentes. La quantia s'estableix en la columna corresponent de l'annex.  
e) Plus d'imatge i corporativisme: s'estableix per al personal operatiu i comandaments intermedis la prestació de serveis del qual haja sigut excel·lent i exemplar, com a mínim durant sis mesos consecutius. La proposta d'aquest plus ha de ser per part dels comandaments intermedis i ha de tindre l'aprovació del representant legal de l'empresa, que en decidirà la quantia i quedarà subjecte al mateix increment percentual anual que patisca el salari mínim interprofessional. Aquest plus quedarà consolidat a partir del quart mes consecutiu de percepció.  
  
Article 36. Vacacions  
La retribució del període vacacional que es menciona en l'article 20 d'aquest conveni col·lectiu és equivalent a 30 dies de salari.  
  
Article 37. Treball nocturn i de cap de setmana o festius  
Quan el torn del treballador s'efectue entre les 22.00 i les 06.00 hores, tindrà dret a una retribució complementària d'1,08 euros per cada hora que coincidisca amb l'horari esmentat.  
Quan el torn del treballador s'efectue els dissabtes, diumenges o dies festius, tindrà dret a una retribució complementària de 0,86 euros per cada hora que s'efectue en els dies assenyalats.  
Els complements de nocturnitat i cap de setmana o festius que es mencionen en aquest article no són acumulables, i quan concórreguen les dues circumstàncies assenyalades sobre una mateixa hora de treball, l'import es computarà únicament pel concepte que més quantia comporte per al treballador.  
Aquests complements patiran el mateix increment percentual anual que l'experimentat per l'IPC en els anys esmentats.  
  
Article 38. Gratificacions extraordinàries  
El personal comprés en aquest conveni té dret a dues gratificacions extraordinàries que es percebran durant la segona quinzena dels mesos de juny i desembre, i poden prorratejar-se al llarg de l'any. Cada una d'aquestes consisteix en l'import de 30 dies de salari base.  
  
El personal que ingresse o cesse en l'empresa durant l'any té dret a percebre aquestes gratificacions proporcionalment al temps treballat durant l'any.  
  
Article 39. Igualtat d'homes i dones  
D'acord amb l'article 14 de la Constitució, en connexió amb la Declaració Universal dels Drets Humans de 19 de desembre de 1948, recollida així mateix en l'article 17 del vigent Estatut dels Treballadors, qualsevol activitat laboral o actuació en aquest àmbit ha d'estar presidida pel més exquisit respecte a la igualtat de tracte i d'oportunitats entre homes i dones, i aquests comportaments han d'adequar-se al que preveuen la Llei orgànica 1/2004, de 28 de desembre, de mesures de protecció integral contra la violència de gènere, i la Llei orgànica 3/2007, de 22 de març, per a la igualtat efectiva d'homes i dones, que aquest conveni fa seues.  
Amb aquest fi es crea una comissió per a la igualtat de tracte i oportunitats, que establirà, abans de la finalització del conveni col·lectiu, un pla d'igualtat específic.  
  
Taula de salaris per a 2018  
  
Categories Salari base Pagues Plus perill. Plus vestuari Plus transp.  
Personal directiu  
Director general tècnic 2.073,10 345,52 106,50  
Director comercial 2.073,10 345,52 106,50  
Director de personal 2.073,10 345,52 106.50  
Director de seguretat 2.073,10 345,52 106,50  
Cap de R. L. 1.909,44 318,24 106,50  
Cap de seguretat 1.909,44 318,24 106,50  
Titulat mitjà 1.527,58 254,60 106,50  
Consultor de seguretat 1.418,43 236,41 106,50  
Personal administratiu  
Cap de 1a 1.309,34 218,22 106,50  
Cap de 2a 1.200,23 200,04 106,50  
Oficial 1a 1.036,57 172,76 106,50  
Oficial 2a 954,73 159,12 106,50  
Auxiliar 872,90 145,48 106,50  
Telefonista 735,94 122,66 106,50  
Aspirant administratiu 735,94 122,66 106,50  
Personal mec. instal·lador  
Instal·lador 1a 818,31 136,39 71,36 106,50  
Instal·lador 2a 763,81 127,30 71.36 106,50  
Aprenent 735,94 122,66 106,50  
Comercials   
Comercial 1.096,28 182,71 106,50  
Executiu de vendes 1.309,34 218,22 106,50  
Cap de vendes 1.418,43 236,41 106,50  
Comandaments intermedis  
Cap vigilància de serv. 1.418,43 236,41 106,50  
Inspector 1.091,14 181,86 106,50  
Encarregat general 1.418,43 236,41 106,50  
Personal operatiu  
Vig. seg. cond. blind. 1.091,14 181,86 96,01 71,36 106,50  
Vig. seg. transport 1.091,14 181,86 96,01 71,36 106,50  
Vig. seg. explosius 1a 1.091,14 181,86 96,01 71,36 106,50  
Vig. seg. explosius 2a 982,00 163,67 96,01 71,36 106,50  
Vig. seg. explosius 3a 872,90 145,48 96,01 71,36 106,50  
Vig. seg. amb arma 1a 982,00 163,67 96,01 71,36 106,50  
Vig. seg. amb arma 2a 872,90 145,48 96,01 71,36 106,50  
Vig. seg. amb arma 3a 763,81 127,30 96.01 71,36 106,50  
Vig. seg. sense arma 1a 982,00 163,67 71,36 106,50  
Vig. seg. sense arma 2a 872,90 145,48 71,36 106,50  
Vig. seg. sense arma 3a 763,81 127,30 71,36 106,50  
Op. cent. recep. alarm. 735,94 122,66 71,36 106,50  
Personal auxiliar  
Auxiliar de serveis 735,94 122,66 71,36 106,50  
Conductor 735,94 122,66 71,36 106,50  
Ordenança 735,94 122,66 106,50  
Magatzemista 735,94 122,66 106,50  
Grum 735,94 122,66 106,50  
Netejador 735,94 122,66 106,50  
  
  
Només a l'efecte d'actualitzar les taules salarials anteriors vigents l'any 2018 i per al càlcul de la taula salarial de l'any 2019 i següents, s'hi aplicarà idèntic percentatge que experimente l'IPC en els anys esmentats respecte de l'any anterior, i és aquest el criteri que s'ha de seguir per a la revisió salarial anual durant la vigència d'aquest conveni, a excepció dels plusos de vestuari i transport, que es veuran inalterables durant tota la vigència del conveni.